Владо Матевски

Владо Матевски (, ) — македонски природонаучник, ботаничар и биолог, член на МАНУ.

Образование и работен век
Основното и средното образование го завршил во Кичево. Во учебната 1972/73 година, тој се запишал на Природно-математичкиот факултет во Скопје, група биологија, а дипломирал во 1977 година. Магистерскиот труд „Таксономија и хорологија на родот Thymus L. во Скопската Котлина“, тој го одбранил на Биолошкиот факултет во Скопје (1982), додека докторската дисертација „Таксономија и хорологија на Sect. Marginati (A. Kerner) A.Kerner од родот Thymus L. во флората на СР Македонија“, под менторство на акад. Кирил Мицевски, ја одбранил на Природно-математичкиот факултет во Скопје (1987). Во 1980 година, тој се вработил како приправник на Ботаничкиот институт при Биолошкиот факултет во Скопје, а за асистент бил избран во 1983 година, за доцент по група предмети од областа на систематиката и филогенија на вишите растенија бил избран во 1988 година, за вонреден професор (1993), за редовен професор (1998) и во истото звање е реизбран во 2003 година. Бил раководител на Ботаничкиот завод со Ботаничка градина (1993–1995), а во текот на 1995 година ја вршел функцијата шеф на Институтот за биологија на Природно-математичкиот факултет во Скопје. Во периодот 1995–1997 година бил продекан за настава и наука на Природно-математичкиот факултет во Скопје, раководител на двопредметните студии биологија–хемија (1997-1999), а во 2001–2003 година, член на Сенатот на Универзитетот „Св. Кирил и Методиј“ во Скопје. За време на изработката на магистерската работа и докторската дисертација, тој престојувал на студиски престои во повеќе наврати во Австрија, поточно во Природонаучниот музеј во Виена (1979-1985). Бил на студиски престои на Биотехничкиот факултет на Универзитетот во Љубљана, Хербариумот на Земаљскиот Музеј во Сараево, Ботаничкиот завод на Природословно-математичкиот факултет во Загреб, и други. Посебно треба да биде издвоена неговата долга и плодна соработка со колегите од Биолошкиот институт „Јован Хаџи“ при ЗРЦ, САЗУ, Љубљана, каде што долги низ години, престојува во оваа установа, во рамките на заедничките двострани македонско-словенечки проекти. Како член на државна делегација, во својство на претседател на Националниот комитет за биолошка разновидност на Република Македонија престојувал на V. конференција на земјите потписнички на Конвенцијата за биолошка разновидност во Најроби, Кенија (2000). Бил претседател и секретар на Сојузот на друштвата на биосистематичарите на Република Македонија, како и Претседател на Националниот комитет за биолошка разновидноста на Република Македонија.

Учествува во неколку меѓународни научни ботанички асоцијации (OPTIMA, Источно алпско-динарско друштво за проучување на растителноста и други), национални друштва (Друштво на биолозите на Република Македонија, Македонско еколошко друштво) и други. Бил член во научниот одбор на разни меѓународни научни манифестации (VI, VII и VIII симпозиум за флората на Југоисточна Србија и соседните подрачја, III – од балкански ботанички конгрес во Сараево (2003), IV – од балкански ботанички конгрес во Софија (2006), V- од балкански ботанички конгрес во Белград (2009), VI- од балкански ботанички конгрес во Риека (2015), симпозиумот на Источно алпско-динарско друштво за проучување на растителноста – Оточец, Словенија (2003), и други. Член е на меѓународниот Уредувачки одбор на научното списание Прилози (MANU, Одделение за Приридоно-математички и биотехнички науки и Одделение за медицински науки), Hacquetia (Словенија), Natura Montenegrina (Црна Гора), Phytologia Balcanica (Бугарија), Biologica Nyssana (Србија), Biologia Serbica (Србија), Journal of Natural and Technical sciences (Албанија). Го организирал 35th симпозиумот на Источно алпско-динарско друштво за проучување на растителноста во Охрид (2013), како и Регионалната меѓународна конференција – The system “Prespa Lakes – Ohrid Lake”: The actual state – problems and perspective (Струга-Поградец, 2013). Член е на Committee for Mapping the Flora of Europe, Helsinki, Finland.

Академик Владо Матевски за редовен член на Македонската академија на науките и уметностите е избран на 27 мај 2009 година. Од 2013 година е член на Европската академија на науките со седиште во Салцбург.

Научноистражувачка дејност
Научноистражувачката дејност на академик Владо Матевски, се одвива во областа на флористиката, таксономијата и фитоценологијата. Објавил 146 научни трудови (64 трудови во странски списанија, 30 трудови во списанија со фактор на влијание). Автор или соавтор е на 5 монографии – Флората на планинскиот масив Добра Вода (1995), Flora and vegetation of the Macedonian steppe (2008), Флора на Република Македонија, 1,6 (2005); 2,1 (2010), Forest vegetation of the Galičica mountain range in Macedonia (2011). Учествувал со околу 120 реферати или научни соопштенија на голем број конгреси и симпозиуми (75 презентирани на меѓународни собири во странство). Опишал (самостојно или во соавторство) над 25 растителни таксони и над 50 растителни заедници, нови за науката, од територијата на Република Македонија и Балканскиот Полуостров. Учествувал во реализацијата на над 20 научно-истражувачки проекти. Раководи со проектот “Флора на Република Македонија” а раководел уште со 10 домашни проекти, како и со 8 Билатерални меѓународни проекти (со Биолошкиот институт при ЗРЦ, САЗУ, Словенија, со Српската Академија на науките и уметностите, со Бугарската академија на науките и други).

Награди и признанија
За неговата долгогодишна наставна и научна работа и активност добитник е на повеќе признанија, благодарници и награди, како што се: државната награда Гоце Делчев (2011), Благодарница од GEF (Global Environment facility) – Програма за мали грантови во Македонија)(2015), Признанието Клучевите на Преспа (2016), Award in Recognition of Outstanding Contribution and Dedication to the Development of Ecology and Environmental Protection in Macedonia (od Makedonskoto ekolo{ko dru{tvo, 2016), Плакета од Природно-математички факултет по повод 70 години од постоењето (2016) и други.

Категорија:Македонски ботаничари
Категорија:Македонски универзитетски професори
Категорија:Македонски биолози
Категорија:Македонски природонаучници
Категорија:Југословенски ботаничари
Категорија:Југословенски универзитетски професори
Категорија:Југословенски биолози
Категорија:Југословенски природонаучници
Категорија:Македонски академици
Категорија:Академици на МАНУ
Категорија:Добитници на наградата „Гоце Делчев“
Категорија:Апсолвенти на универзитетот „Св. Кирил и Методиј“